ভারতীয় জনতা পার্টি
সাম্প্রদায়িক বিভাজনকে ইস্যু করে বিজেপি ১৯৯৬ সালের নির্বাচনে লোকসভায় ১৬১টি আসন জিতে বৃহত্তম দল হিসেবে আত্মপ্রকাশ করে। অটলবিহারী বাজপেয়ী প্রধানমন্ত্রী হিসেবে শপথ নেন। কিন্তু লোকসভায় আস্থা ভোটে জয় লাভ করতে না পেরে ১৩ দিনের মধ্যে সরকারের পতন হয়।
ভারতীয় জাতীয়তাবাদ
ভারতের অন্যতম প্রধান রাজনৈতিক দল তথা দীর্ঘ ৪৫ বছরের শাসক দল ভারতীয় জাতীয় কংগ্রেসের রাজনৈতিক চরিত্র মহাত্মা গান্ধী, জওহরলাল নেহেরু ও নেহেরু-গান্ধী পরিবারের সঙ্গে যুক্ত। শেষোক্ত পরিবারের সদস্যরাই স্বাধীনোত্তর ভারতে কংগ্রেসের প্রধান পরিচালক। ১৯৭০-এর দশক পর্যন্ত কংগ্রেস একচ্ছত্রভাবে ভারত শাসন করেছিল। ফলে এই দল ভারতীয় স্বাধীনতা আন্দোলনের উত্তরাধিকার হিসেবে নিজেকে ভারতের স্বাধীনতা, গণতন্ত্র ও একতার রক্ষক বলে প্রচার করার সুযোগ পেয়ছিল। মুসলমানরাও নেহেরুবাদী ধর্মনিরপেক্ষতায় আকৃষ্ট হয়ে কংগ্রেসের অনুগত ছিল। অন্যদিকে ভারতীয় জনতা পার্টি উগ্র জাতীয়তাবাদী চিন্তাভাবনার ধারক ও বাহক। এই দল দেশের সংখ্যাগরিষ্ঠ হিন্দুদের সংস্কৃতির প্রসারের পক্ষপাতী। ভারতীয় জনতা পার্টির জাতীয়তাবাদী আদর্শের সঙ্গে ভারতীয় সীমান্তের নিরাপত্তা, চীন ও পাকিস্তানের স্বার্থবিরোধী কাজ ও দেশের সংখ্যাগরিষ্ঠ হিন্দুদের স্বার্থরক্ষা বিশেষভাবে জড়িত।